

**NERINGOS SAVIVALDYBĖS TARYBOS**

**ŠVIETIMO, KULTŪROS, SPORTO, SOCIALINĖS APSAUGOS, SVEIKATOS IR KURORTO REIKALŲ KOMITETO**

**POSĖDŽIO PROTOKOLAS**

2025-01-17 Nr. T-1

Neringa

Posėdis vyko: 9.00 val. – 11.45 val.

Posėdžio pirmininkas – Vaidas Venckus, Neringos savivaldybės tarybos Švietimo, kultūros, sporto, socialinės apsaugos, sveikatos ir kurorto reikalų komitetopirmininkas.

Posėdžio sekretorė – Ignė Kriščiūnaitė, Neringos savivaldybės tarybos posėdžių sekretorė.

Posėdyje dalyvavo komiteto nariai: Aušra Mikalauskienė, Ernestas Zinkevičius, Agnė Jenčauskienė, Ramunė Liukienė, Zigmantas Raudys, Ieva Venslauskienė.

Posėdyje nedalyvavo komiteto nariai: Laurynas Vainutis, Justina Kupčinskaitė-Lukauskienė.

Posėdyje taip pat dalyvavo: Neringos savivaldybės tarybos narys Arūnas Burkšas, Neringos savivaldybės tarybos narys Dovydas Mikelis, Neringos savivaldybės vicemeras Narūnas Lendraitis, Neringos savivaldybės administracijos direktorius Egidijus Šakalys, Neringos savivaldybės administracijos Socialinės paramos skyriaus vyr. specialistė (tarpinstitucinio bendradarbiavimo koordinatorė) Edita Vaitkutė-Zinkė, Viešosios įstaigos Neringos pirminės sveikatos priežiūros centras l. e. p. direktorė Kristina Žiedas, Viešosios įstaigos Neringos pirminės sveikatos priežiūros centras teisininkė Erika Liauksminė, Viešosios įstaigos Neringos pirminės sveikatos priežiūros centras vyr. buhalterė Snieguolė Gakienė, Viešosios įstaigos Neringos pirminės sveikatos priežiūros centras PGSS slaugytoja Jelena Andriejauskienė.

**DARBOTVARKĖ:**

1. Dėl darbotvarkės patvirtinimo.
2. Viešosios įstaigos Neringos pirminės sveikatos priežiūros centras veiklų apžvalga, finansinių rizikų ir perspektyvų vertinimas.
3. Klausimai ir diskusijos.

**1. SVARSTYTA. Dėl Neringos savivaldybės tarybos Švietimo, kultūros, sporto, socialinės apsaugos, sveikatos ir kurorto reikalų komiteto posėdžio darbotvarkės patvirtinimo.**

Posėdžio pirmininkas Vaidas Venckus pristatė Neringos savivaldybės tarybos Švietimo, kultūros, sporto, socialinės apsaugos, sveikatos ir kurorto reikalų komiteto neeilinio posėdžio darbotvarkę ir informavo, kad posėdžio metu bus lankomasi Viešojoje įstaigoje Neringos pirminės sveikatos priežiūros centras, po apsilankymo ir susitikimo su l. e. p. vadove vyks įstaigos situacijos aptarimas ir apibendrinimas.

NUTARTA. Bendru komiteto narių sutarimu pritarti Neringos savivaldybės tarybos Švietimo, kultūros, sporto, socialinės apsaugos, sveikatos ir kurorto reikalų komiteto posėdžio darbotvarkei.

**2-3. SVARSTYTA. Viešosios įstaigos Neringos pirminės sveikatos priežiūros centras veiklų apžvalga, finansinių rizikų ir perspektyvų vertinimas.** **Klausimai ir diskusijos.**

Posėdžio pirmininkas Vaidas Venckus pristatė klausimus, kurie Tarybos narių buvo iš anksto užduoti Viešosios įstaigos Neringos pirminės sveikatos priežiūros centras l. e. p. direktorei.

Tarybos nario Dovydo Mikelio klausimai: įstaigos pareigybių ir etatų skaičius; atsakymas pateiktas iki posėdžio; paskutinio ataskaitinio laikotarpio trumpalaikio ir ilgalaikio turto balansas; atsakymas pateiktas iki posėdžio; ar vyksta Palaikomojo gydymo ir slaugos skyriaus maitinimo organizavimas kasdien teikiant 12 maisto porcijų. Atsakymas – maisto porcijų teikiama atitinkamai tiek, kiek skyriuje yra pacientų.

Tarybos nario Arūno Burkšo klausimai: šeimos gydytojui išėjus suplanuotų atostogų nebuvo jokio pavaduojančio gydytojo Nidoje. Kodėl nepasikreipta pagalbos, kaip vasarą, bent rezidentą, kvalifikuotą mediką turėti Nidoje; atsakymas – ilgos trukmės gydytojos atostogos yra ilgametė tendencija ir šiais metais taip pat buvo suplanuotos iki pareigas perimant gydytoją Kristinai Žiedas. Atsižvelgiant į sąlyginai nedidelį ir įprastai vieno šeimos gydytojo aptarnaujamų Neringos PSPC pacientų kiekį, veiklą buvo nuspręsta organizuoti atsižvelgiant į išplėstą bendrosios praktikos slaugytojo kompetenciją, leidžiančią šiems specialistams aptarnauti pacientus savarankiškai ir taip užtikrinant jų būtiniausius poreikius, o gydytojo konsultacijos reikalingus pacientus nukreipiant Juodkrantės šeimos gydytojo pagalbai. Modelis buvo iš anksto pristatytas šeimos gydytojų komandoms, kategoriškų prieštaravimų nesulaukta, kaip ir konkrečių pasiūlymų ir asmeninio įsitraukimo sprendžiant problematiką. Tuo tarpu rasti pavaduojantį gydytoją nepavyko ir, esant probleminei situacijai visoje šalyje, vargu ar pavyks ateityje; kokia situacija su kineziterapeuto specialistu; atsakymas – specialistas yra, dirba; ar atlikus rentgeno procedūrą jau galima duomenis įrašyti į laikmenas, ar įranga sugedusi; atsakymas – šiuo metu rentgeno diagnostikos paslauga Neringos PSPC neteikiama dėl neatitikimo teisiniam reglamentui; kiek patalpų įstaiga nuomoja ir kiek pajamų gauna iš tokių susitarimų. Įstaiga patalpų nenuomoja; patikslinta, kad įstaigos valdomame pastate kai kurias patalpas nuomoja ir už tai pajamas gauna Neringos savivaldybė.

Komitete pažymėta, kad į Viešosios įstaigos Neringos pirminės sveikatos priežiūros centro klausimų ir sprendimų priėmimą pagal savo kompetenciją turėtų įsitraukti Stebėtojų taryba. Posėdžio metu pateiktas konkretus klausimas dėl Stebėtojų tarybos pritarimo/nepritarimo stebėjimo kamerų įrengimui palatose. Kristina Žiedas pažymėjo, kad norėtų, jog įstaigai būtų galima tvarkytis savo nuožiūra, o be to, palatose vaizdo stebėjimas draudžiamas įstatymu.

Komiteto nariams ir kitiems posėdžio dalyviams nuvykus į įstaigą l. e. p. direktorė Kristina Žiedas pristatė trumpai veiklą ir jos perspektyvas pagal šias sritis: šeimos medicina, pirminė odontologija, palaikomasis gydymas ir slauga, rentgeno diagnostika, fizinės medicinos ir reabilitacijos paslaugos.

Įvertinti esami ir vykdomi pokyčiai: pažymėta, kad startavo antrinė odontologija ir profesionaliosios burnos higienos paslauga; įsigijus naują skaitmeninį dantų rentgeno diagnostikos aparatą, imtos teikti dantų šaknų kanalų gydymo paslaugos. Aktyvuota registracijos į laukiančių palaikomojo gydymo ir slaugos stacionarinės paslaugos pacientų eilę ipr.esveikata.lt galimybė, išsiųsti masiniai informaciniai laiškai toms įstaigoms, kurioms tai galėtų būti aktualu. Atnaujinamas pareigybių sąrašas, bus koreguojama darbo užmokesčio tvarka, peržvelgiamos naudos darbuotojams, vyksta inventorizacija. Pateikti dokumentai higienos pasui, burnos higienisto ir burnos chirurgijos praktikoms. Deramasi su sveikatos paslaugas teikiančiais partneriais dėl mums naudingų sutartinių įsipareigojimų. Laukiame steigėjo pritarimo ir finansavimo rentgeno diagnostikos ir FMR paslaugų įteisinimui.

Apžvelgti ateities siekiai ir vizija: skubios pagalbos kabineto įrengimas, ambulatorinė slaugos namuose paslaugos (teikimo atnaujinimas), akušerio paslaugos (teikimo atnaujinimas), ortopantomografija, dantų protezavimo paslaugos, išplėstinės praktikos slauga, echoskopija, geriatrija, psichiatrija, pradinė medicininė ambulatorinė ir palaikomoji reabilitacijos, reabilitacija namuose.

Viešojoje įstaigoje Neringos pirminės sveikatos priežiūros centras komiteto nariai susipažino su Palaikomojo gydymo ir slaugos skyriaus veikla. Atkreiptas dėmesys, kad skyriuje galėtų būti įrengtas poilsio kambarys, skirtas artimųjų ir paciento susitikimams, bendravimui. Taip pat pageidaujama įrengti palatose televizorius. Kristina Žiedas pažymėjo, kad reikalingas finansavimas. Susipažinta su fizinės medicinos ir reabilitacijos paslaugomis. Komiteto nariams kilo klausimų dėl šių paslaugų efektyvumo, kiek asmenų naudojasi finansuojamomis paslaugomis, kiek mokamomis. Išsiaiškinta, kad norint asmeniui paskirti tokias paslaugas, reikalingas reabilitologo įvertinimas. Kristina Žiedas pažymėjo, kad tokį specialistą būtų galima įdarbinti ir pačioje įstaigoje. Reikalingas finansavimas DU. Papildant tai, buvo pasiūlyta ieškoti gydytojo, kuris turi licenciją atlikti echoskopijas, taip pat įstaigai reikalingas radiologas diagnostikai atlikti (reikalingas finansavimas DU), yra poreikis rentgeno aparato atnaujinimui (reikalingas finansavimas). Pastebėta, kad procedūrinėse patalpose reikalinga sutvarkyti lubas virš vonių. Kristina Žiedas pažymėjo, kad reikalingas finansavimas.

Komiteto nariai akcentavo, kad Viešosios įstaigos Neringos pirminės sveikatos priežiūros centras kokybiškų sveikatos paslaugų priežiūros teikimui labai svarbus efektyvus įstaigos valdymas, vadovas ir jo strateginis mąstymas. Atsižvelgiant į tai pasiūlyta strateginį veiklos planą rengti 3 metų laikotarpiui, kad jo įgyvendinimas atitiktų savivaldybės trejų metų veiklos planą. Kristina Žiedas nesutinka, nes tai būtų neetiška dabartinio arba kito, bet nuolatinio vadovo atžvilgiu, nes visgi už strategiją ir jai įgyvendinti reikalingo biudžeto planavimą atsakingas tikrasis vadovas, o ne jį laikinai pavaduojantis asmuo. Nebent veiklos plano rengimu, tvirtinimu, biudžetu pasirūpins pati savivaldybė, tuomet įstaigą administruojantys darbuotojai savo kompetencijos ribose tą veiklos planą stengsis vykdyti.

Diskutuota apie naujų medicinos specialistų pritraukimą (šeimos gydytojai ir kt.), kadangi šiuo metu Nidos ir Juodkrantės gyvenvietėse dirbančios gydytojos yra pensinio ir priešpensinio amžiaus. Taip pat nepatogumų dėl sveikatos priežiūros gyventojam kyla gydytojų atostogų metu. Nutarta, kad svarbu spręsti atvykstančių ar pavaduojančių specialistų apgyvendinimo klausimą.

NUTARTA:

Viešosios įstaigos Neringos pirminės sveikatos priežiūros centras l. e. p. direktorės prašoma Švietimo, kultūros, sporto, socialinės apsaugos, sveikatos ir kurorto reikalų komitetui pateikti:

1. įstaigos strateginį veiklos planą (2024 m. ir 2025 m. projektą);
2. suteiktų fizinės medicinos ir kitų reabilitacijos bei hidroterapijos paslaugų duomenis (kokios kainos, kiek suteikta paslaugų, gautos lėšos);
3. informaciją kiek pareigybių sąraše etatų sudaro medicinos specialistų ir administracijos darbuotojų pareigybės, kiek jų yra užpildytų.

Neringos savivaldybės administracijos prašoma Švietimo, kultūros, sporto, socialinės apsaugos, sveikatos ir kurorto reikalų komitetui pateikti:

1. duomenis (Tarybos sprendimą ir kt.) apie įstaigos pastate nuomojamas patalpas;
2. patvirtintą lūkesčių raštą.

Posėdžio pirmininkas Vaidas Venckus

Posėdžio sekretorė Ignė Kriščiūnaitė